**Tamási Áron *Hegyi patak* című művéről**

Tamási *Hegyi patak* (*Világi zsoltár*) című alkotása ma is aktuális, ezért javaslom a következő évad egyik darabjának.

A történet a II. világháború előtt játszódik. Alapvetően nem beszélhetünk főszereplőről, mivel ugyanúgy fontos szerepe van Cipriánnak, a szerzetesből lett erdei munkásnak, Vikárosnak, a vándorló kuruzslónak, és a népi bölcsességet hangoztató Gidró gazdának is. Tulajdonképpen egymást kiegészítő „erők”: Ciprián, a „minden lélek” híve folyamatosan szócsatába keveredik a „minden anyag” elvét követő Vikárossal (akik hatalmukban akarják tartani környezetüket), s végül Gidró az, aki kimondja hitvallását mintegy egyensúlyt teremtve: „*[…] emberek élnek a hegyen, akik hisznek abban, hogy a hegyi patak eléri a tengert, és az igaz szándék a győzedelmet.”.* Ez az egyik kulcsmondata a történetnek: a „kivárás” az, ami elhozhatja a megoldást, a békét.

Fülöp a bátyja, a bigott, zsarnokoskodó Ciprián akarata ellen (ne nősüljön meg, mert minden, ami a testhez kapcsolható az ördögi) szegült azzal, hogy titokban tartotta Ankával (Gidró lánya) való házasságát, és azt, hogy gyermeket várnak. Érdekes cselekményszál, hogy inkább Anka az, aki szeretné elmondani az igazságot, míg Fülöp halogatja, vár a megfelelő pillanatra. A történet végére minden kiderül. Anka egy lánynak és egy fiúnak ad életet: a fiú az eget, a lány pedig a földet szimbolizálja. Vikáros Ciprián szállásán hal meg, a barát a holtteste mellett omlik össze. A megoldás inkább a sorshoz, a természet igazságához köthető, s így jön létre az egyensúly, hogy helyreállítsák a test és a lélek ősi egységét.

A többi szereplő: Tiri Doró, Terge, Linka és Lázár, valamint Márika néni is fontos, érdekes embertípusokat jelképeznek. A dráma nyelvezete jól tükrözi a székely emberek gondolkodásmódját, világát.

A szerző az emberiség válságának megoldását a test és a lélek egységében látta. Olyan kérdésköröket feszeget, amelyek a 21. század emberét is érintik. A házasság az egyik olyan téma, amit mindenképp ki kell emelni. A Bibliát olvasva a házasság intézménye a teremtő Isten akaratából fakad, egy férfi és egy nő felbonthatatlan kapcsolata. A gyermek pedig áldás. Ciprián mégis elveti, ördögtől valónak tekinti, terrorban tartja Fülöpöt. Ha nem is így tekint a házasságra a ma embere, mégis láthatjuk, hogy az erről való gondolkodásmód nagyon széles skálán mozog. Ha két személyről beszélünk, akkor csak nőről és férfiról. Az egyensúly csak így maradhat meg a világban. Gidró gazdán keresztül mondja ki a szerző a véleményét: „*Mert test és a lélek együtt teszik az embert. Nő és férfi együtt alkotja az emberiséget; s az ég és a föld a világot.*”.

Tamási tehát ebben a művében olyan témákat feszeget, amelyek napjainkban is időszerűek. S hol lehetne mindezeket elmondani az embereknek jobban, mint a színház falain belül? Hinnünk kell abban, ahogyan a hegyi patak a hosszú út után végül a tengerbe ér, mi is hozzájárulhatunk a világ jobbá válásához.